b'\n_START_ARTICLE_\nZubov\xc5\xb3 r\xc5\xabmai\n_START_SECTION_\nIstorija\n_START_PARAGRAPH_\nDidesn\xc4\x97 dalis r\xc5\xabm\xc5\xb3 pastat\xc5\xb3 buvo statyti po 1765 m., kai \xc5\xa0iauli\xc5\xb3 ekonomijos administratoriumi paskirtas Antanas Tyzenhauzas. Naujai suprojektuotas dvaro sodybos i\xc5\xa1planavimas buvo parengtas (kaip ir pats miestas) klasicizmo stiliuje (sta\xc4\x8diakampio strukt\xc5\xabra), o beveik visa Joni\xc5\xa1kio gatv\xc4\x97 buvo nugriauta.\n_START_SECTION_\nSenieji r\xc5\xabmai\n_START_PARAGRAPH_\nN\xc4\x97ra tiksli\xc5\xb3 \xc5\xbeini\xc5\xb3, kada parke i\xc5\xa1kilo \xc5\xa0iauli\xc5\xb3 ekonomijos r\xc5\xabmai, kuriuos projektavo, matyt, pats D. Sakas. Jie stov\xc4\x97jo al\xc4\x97jos, kuria baig\xc4\x97si Skersin\xc4\x97 gatv\xc4\x97, gale, ant kalniuko. 1786 ir 1789 m. \xc5\xa0iauli\xc5\xb3 ekonomijos inventoriuje pa\xc5\xbeym\xc4\x97ta, kad dviauk\xc5\xa1t\xc4\x97 m\xc5\xabrin\xc4\x97 ekonomijos administratoriaus rezidencija jau stovi. Greta jos, abipus \xc5\xbeiedo karietoms priva\xc5\xbeiuoti, dar nebaigti du dviauk\xc5\xa1\xc4\x8diai m\xc5\xabriniai gyvenamieji pastatai. Tiesa, 1780 m. Antanas Tyzenhauzas, bankrutavus jo \xc4\xafsteigtoms manufakt\xc5\xabroms, apkaltintas valstyb\xc4\x97s l\xc4\x97\xc5\xa1\xc5\xb3 \xc5\xa1vaistymu, buvo pa\xc5\xa1alintas i\xc5\xa1 pareig\xc5\xb3, tod\xc4\x97l, matyt, jam \xc5\xa1iuose r\xc5\xabmuose apsistoti nebeteko._NEWLINE_\xc5\xa0alia r\xc5\xabm\xc5\xb3 buvo \xc4\xafrengtas sta\xc4\x8diakampio plano parkas su vaismed\xc5\xbei\xc5\xb3 sodu \xc5\xa1iaur\xc4\x97s vakar\xc5\xb3 pus\xc4\x97je. Inventoriuje suskai\xc4\x8diuota, kad dvaro sode augo 192 obelys, 39 kriau\xc5\xa1\xc4\x97s, 21 tre\xc5\xa1n\xc4\x97, 7 slyvos, jo pakra\xc5\xa1\xc4\x8diuose 63 liepos._NEWLINE_Ant rytin\xc4\x97s dvaro ir miesto ribos dvaro \xc5\xbeem\xc4\x97je pastatyti akmeniniai tvartai, namai dvaro tarnautojams ir darbininkams, arklid\xc4\x97s (dabar \xc5\xa0iauli\xc5\xb3 apygardos teismas) su \xc5\xbeirg\xc5\xb3 manie\xc5\xbeu ir kiti \xc5\xabkiniai pastatai. Sklypuose tarp dvaro ir turgaus aik\xc5\xa1t\xc4\x97s buvo statomi namai amatininkams, o naujai nutiestoje Mintaujos (dabar Vilniaus) gatv\xc4\x97je jau 1783 m. stov\xc4\x97jo 26 m\xc5\xabriniai, 32 mediniai su fasadine m\xc5\xabro siena ir 6 mediniai namai. \xc5\xa0ia gatve \xc4\x97jo ir pietvakarin\xc4\x97 dvaro riba, iki jos nuo dvaro r\xc5\xabm\xc5\xb3 ved\xc4\x97 dabartin\xc4\x97 Ka\xc5\xa1ton\xc5\xb3 al\xc4\x97ja, kuri taip pat baig\xc4\x97si klasikinio stiliaus vartais.\n_START_SECTION_\nZubov\xc5\xb3 valdymas\n_START_PARAGRAPH_\nPo Abiej\xc5\xb3 Taut\xc5\xb3 Respublikos padalijimo 1795 m. Rusijos imperator\xc4\x97 Jekaterina II \xc5\xa0iauli\xc5\xb3 ekonomij\xc4\x85 su centriniu dvaru atidav\xc4\x97 savo favoritui, vienam i\xc5\xa1 Respublikos padalijimo iniciatori\xc5\xb3 Platonui Zubovui. 1807 m. bir\xc5\xbeelio 14 d. Napoleonas Pr\xc5\xabsijoje sumu\xc5\xa1\xc4\x97 generolo Beningseno vadovaujamos rus\xc5\xb3 kariuomen\xc4\x97s paj\xc4\x97gas. I\xc5\xa1g\xc4\x85sdintas caras Aleksandras I, kunigaik\xc5\xa1tis Kurakinas ir kiti did\xc5\xbei\xc5\xabnai, laikinai apsigyven\xc4\x99 \xc5\xa0iauliuose, Did\xc5\xbedvario r\xc5\xabmuose lauk\xc4\x97 diplomatinio karo tarp abiej\xc5\xb3 valdov\xc5\xb3 pabaigos. Tik, kai Aleksandras I, siekdamas i\xc5\xa1laikyti sost\xc4\x85 ir baud\xc5\xbeiavin\xc4\x99 santvark\xc4\x85, padar\xc4\x97 daugyb\xc4\x99 nuolaid\xc5\xb3, Napoleonas pasi\xc5\xabl\xc4\x97 susitikti prie neutralaus Nemuno. Susitikimas baig\xc4\x97si Til\xc5\xbe\xc4\x97s taika. 1812 m. T\xc4\x97vyn\xc4\x97s karo i\xc5\xa1vakar\xc4\x97se Aleksandras I v\xc4\x97l lank\xc4\x97si \xc5\xa0iauliuose._NEWLINE_Platonui Zubovui mirus \xc5\xa0iauli\xc5\xb3 ekonomij\xc4\x85 kur\xc4\xaf laik\xc4\x85 vald\xc4\x97 jo brolis Valerijonas bei \xc5\xa1io vaikai Aleksandras ir Platonas Zubovai, ta\xc4\x8diau r\xc5\xabmuose jie negyveno. 1827 m. po teism\xc5\xb3 \xc5\xa0iauli\xc5\xb3, Joni\xc5\xa1kio ir kitus dvarus Lietuvoje paveld\xc4\x97jo Platono Zubovo brolis, Rusijos kariuomen\xc4\x97s generolas majoras Dmitrijus Zubovas. V\xc4\x97liau dvarus vald\xc4\x97 Nikolajus Zubovas (1832\xe2\x80\x931898), jo s\xc5\xabnus Vladimiras Zubovas (1862\xe2\x80\x931933).\n_START_SECTION_\nNaujasis Did\xc5\xbedvaris\n_START_PARAGRAPH_\nDid\xc5\xbedvario vasaros rezidencij\xc4\x85 (dabar \xc5\xa0iauli\xc5\xb3 universiteto Men\xc5\xb3 fakultetas) prad\xc4\x97jo statyti Dmitrijus Zubovas, nes senieji r\xc5\xabmai nebetiko nuolatiniam gyvenimui. \xc5\xbdiem\xc4\x85 Zubovai gyveno Gink\xc5\xabn\xc5\xb3 ir kituose dvaruose._NEWLINE_Zubov\xc5\xb3 nuo dvaro valdos atr\xc4\x97\xc5\xbetame ir dovanotame sklype, i\xc5\xa1 j\xc5\xb3 plytin\xc4\x97se Gubernijoje ir Aleksandrijoje pagamint\xc5\xb3 plyt\xc5\xb3 1898 m. pastatytame pastate \xc4\xafsik\xc5\xabr\xc4\x97 mergai\xc4\x8di\xc5\xb3 gimnazija (dabar Did\xc5\xbedvario gimnazija)._NEWLINE_Buvo rekonstruotas ir Did\xc5\xbedvario parkas, kuris per vis\xc4\x85 XX a. buvo taisyklingos sta\xc4\x8diakampio formos, o am\xc5\xbeiaus pabaigoje tapo artimas angli\xc5\xa1kam laisvo i\xc5\xa1planavimo stiliui. 1837\xe2\x80\x931845 m. parkas u\xc5\xbe\xc4\x97m\xc4\x97 8 de\xc5\xa1imtines \xc5\xbeem\xc4\x97s. Miestie\xc4\x8diams buvo leid\xc5\xbeiama laisvai pasivaik\xc5\xa1\xc4\x8dioti po park\xc4\x85. 1921 m. 3,6 ha parkas ir Ka\xc5\xa1ton\xc5\xb3 al\xc4\x97ja oficialiai padovanoti \xc5\xa0iauli\xc5\xb3 miesto savivaldybei. 1930 m. prie parko prijungtas dar vienas 7260 m\xc2\xb2 \xc5\xbeem\xc4\x97s sklypas, kuriame \xc4\xafrengti 2 teniso kortai, vaik\xc5\xb3 \xc5\xbeaidimo aik\xc5\xa1tel\xc4\x97s ir vasaros teatras._NEWLINE_Zubovams nustojus Did\xc5\xbedvaryje gyventi, pastatai buvo rekonstruoti ir pritaikyti \xc4\xafstaigoms. 1923 m. dvaro pastatuose buvo \xc4\xafsteigtas Au\xc5\xa1ros muziejus, \xc4\xafsik\xc5\xabr\xc4\x97 \xe2\x80\x9eKult\xc5\xabros\xe2\x80\x9c bendrov\xc4\x97. 1926 m., tiesiant toliau Au\xc5\xa1ros al\xc4\x97j\xc4\x85, nugriauti nebenaudojami Ekonomijos r\xc5\xabmai, o 1934 m. ir dvaro vartai.\n_START_SECTION_\nPolitikos ir kult\xc5\xabros \xc5\xbeidinys\n_START_PARAGRAPH_\nSpaudos draudimo metais Did\xc5\xbedvaris buvo tap\xc4\x99s vienu i\xc5\xa1 kontrabanda i\xc5\xa1 Rytpr\xc5\xabsi\xc5\xb3 atgabentos spaudos lietuvi\xc5\xa1ku \xc5\xa1riftu paskirstymo punkt\xc5\xb3. \xc4\xae \xc4\x8dia j\xc4\x85 atgabendavo i\xc5\xa1 Gubernijos dvaro sand\xc4\x97li\xc5\xb3 ir i\xc5\xa1ve\xc5\xbedavo \xc4\xaf aplinkinius kaimus bei miestelius. V\xc4\x97liau taip buvo gabenamas \xe2\x80\x9eVarpas\xe2\x80\x9c, \xe2\x80\x9e\xc5\xaakininkas\xe2\x80\x9c, \xe2\x80\x9eDarbinink\xc5\xb3 balsas\xe2\x80\x9c, netgi \xe2\x80\x9eIskra\xe2\x80\x9c ir kita socialdemokrat\xc5\xb3 literat\xc5\xabra._NEWLINE_1874 m. \xc5\xa0iauli\xc5\xb3 gimnazijos kairi\xc5\xb3j\xc5\xb3 gimnazist\xc5\xb3 b\xc5\xabrelis, vadovaujamas Jono Bielskio, suorganizavo slapt\xc4\x85 nelegalios literat\xc5\xabros bibliotek\xc4\x85. Bibliotek\xc4\x85 knygomis r\xc4\x97musi Aleksandra Zubovien\xc4\x97, o kai policijai prad\xc4\x97jus dom\xc4\x97tis moksleivi\xc5\xb3 veikla bibliotekai prad\xc4\x97jo gr\xc4\x97sti pavojus, pri\xc4\x97m\xc4\x97 j\xc4\x85 \xc4\xaf savo kambarius r\xc5\xabmuose. I\xc5\xa1 vieno gimnazist\xc5\xb3 buto knygas vaiki\xc5\xa1ku ve\xc5\xbeim\xc4\x97liu, pakinkytu ma\xc5\xbeu arkliuku poniu perve\xc5\xbe\xc4\x97 Zubovien\xc4\x97s vaikai Olga ir Dimitrijus. Knyg\xc5\xb3 i\xc5\xa1 dabar jau saugios bibliotekos, skaitytojams par\xc5\xabpindavo gimnazistas Vladimiras Zubovas._NEWLINE_1900 m. baland\xc5\xbeio 14 d. vidaus reikal\xc5\xb3 ministrui patvirtinus visuomenin\xc4\x97s bibliotekos draugijos \xc4\xafstatus bibliotekos skaitykla buvo atidaryta pa\xc4\x8diuose Did\xc5\xbedvario r\xc5\xabmuose antrame auk\xc5\xa1te. V. Zubovas bibliotekai perdav\xc4\x97 \xc5\xa0iauli\xc5\xb3 ekonomijos archyv\xc4\x85 ir vis\xc4\x85 savo bibliotek\xc4\x85. Dar 2000 knyg\xc5\xb3 padovanojo Peterburgo knyg\xc5\xb3 leid\xc4\x97ja P. Popova. 1913 m. \xc5\xa1i biblioteka jau tur\xc4\x97jo 9270 tom\xc5\xb3 mokslin\xc4\x97s ir gro\xc5\xbein\xc4\x97s literat\xc5\xabros, joje per metus lankydavosi iki 9000 skaitytoj\xc5\xb3._NEWLINE_1907 m. Vladimiras Zubovas buvo suman\xc4\x99s leisti dienra\xc5\xa1t\xc4\xaf \xe2\x80\x9eSpindulys\xe2\x80\x9c, ta\xc4\x8diau negavo gubernatoriaus leidimo.'